**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO PROJEKTO „TURGAUS AIKŠTĖS SU PRIEIGOMIS SUTVARKYMAS, PRITAIKANT VERSLO, BENDRUOMENĖS POREIKIAMS“ ĮGYVENDINIMUI“ PROJEKTO**

**1. Sprendimo projekto esmė, tikslai ir uždaviniai.**

Teikiamu Tarybos sprendimo projektu prašoma pritarti projekto *„Turgaus aikštės su prieigomis sutvarkymas, pritaikant verslo, bendruomenės poreikiams“* (toliau – Projektas) įgyvendinimui, teikiant paraišką finansavimui gauti pagal 2014–2020 metų Europos Sąjungos (toliau – ES) fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ Nr. 07.1.1-CPVA-R-904 priemonės „Didžiųjų miestų kompleksinė plėtra“ (toliau – Priemonė) projektų finansavimo sąlygų aprašą (toliau – Aprašas) ir skirti Projekto įgyvendinimui užtikrinti būtinas lėšas. *Priemonės tikslas* – sudaryti sąlygas gyventojų užimtumui didėti tikslinėse teritorijose. Projektas atitinka *Klaipėdos miesto integruotos teritorijų vystymo programos,* patvirtintos Lietuvos Respublikos vidaus reikalų ministro 2016 m. vasario 12 d. įsakymu Nr. 1V-102, 1 tikslo „Didinti tikslinės teritorijos patrauklumą gyventojams“ 1.1 uždavinį „Sudaryti sąlygas SVV kūrimuisi ir užimtumo didinimui tikslinėje teritorijoje“.

*Projekto poreikis*. Turgaus teritorijoje esama infrastruktūra susidėvėjusi, nepatraukli, dangos daugiasluoksnės, sutrūkinėjusios. Lauko paviljonas, kaip statinys yra labai nepatrauklus, sunkios konstrukcijos užgožia erdvę, stogo danga susiraičiusi, nutrupėjusi. Link aikštės vedančių gatvių infrastruktūra taip pat prasta – akmenimis grįsta gatvių danga išsikraipiusi, esami šaligatviai išplanuoti padrikai, jų danga kelis kartus remontuota skirtingomis medžiagomis, gatvės neapšviestos. Esamos dangos kelia nepatogumų specialių judėjimo poreikių turintiems asmenims. Pirkėjų srautai yra nedideli, po pietų aikštė ištuštėja, jaučiamas sezoniškumas. Gyventojų laisvalaikio reikmėms aikštė praktiškai nenaudojama, renginių metu ypatingai pasigendama tam būtinos infrastruktūros – suoliukų, teritorijos apšvietimo. Jos kultūrinis, istorinis potencialas taip pat neišnaudojamas. Didžiąją dalį erdvės užima prekybos paviljonai ir automobilių stovėjimo aikštelė, kuri visiškai užgožia vertingąsias teritorijos savybes.

*Projekto tikslas* – prisidėti prie palankių sąlygų verslo aplinkos plėtrai ir kūrimui, gyvenamosios vietovės bendruomenės veiklos plėtrai sudarymo.

*Projekto uždavinys* – gyvenamosios ir verslo aplinkos modernizavimas pagal gyventojų poreikius.

*Planuojama Projekto įgyvendinimo trukmė* – 36 mėn.

Pagal Aprašo reikalavimus pareiškėja yra Klaipėdos miesto savivaldybės administracija, o partneris – privatus juridinis asmuo, kurio steigėjas ir visų akcijų savininkas yra savivaldybė – UAB „Senasis turgus“.

**2. Projekto rengimo priežastys ir kuo remiantis parengtas sprendimo projektas.**

2017 m. liepos 26 d. Regioninės plėtros departamento prie Vidaus reikalų ministerijos Klaipėdos apskrities skyrius pateikė patikslintą kvietimą Nr. 2015-6 teikti projektinius pasiūlymus dėl regiono projektų įgyvendinimo. Projektinis pasiūlymas pateiktas 2018 m. sausio 16 d., patikslintas 2018 m. kovo 13 d. ir 2018 m. kovo 30 d. Norint pateikti Projekto paraišką reikalingas Tarybos pritarimas dėl Projekto įgyvendinimo.

Projektas yra įtrauktas į Klaipėdos regiono 2014-2020 metų plėtros planą, taip pat į Klaipėdos miesto integruotą teritorijų vystymo programą ir kaip priemonė įtrauktas į Klaipėdos miesto savivaldybės 2019-2021 metų strateginį veiklos planą (Miesto infrastruktūros objektų priežiūros ir modernizavimo programa Nr. 07).

**3. Kokių rezultatų laukiama.**

Tikimasi, kad įgyvendinus Projektą, Turgaus aikštė taps potencialiu traukos centru visiems miesto gyventojams bei smulkiajam ir vidutiniam verslui pritaikyta viešaja erdve. Planuojama rekonstruoti Turgaus aikštę, pakeičiant jos išplanavimą, dangas, Šaltkalvių, Aukštąją, Skerdėjų, Bružės ir Turgaus a. tęsinio gatves bei prekybos paviljoną (stoginę) (pridedama darbų zonos schema). Įrengti mažosios architektūros elementus (suoliukus, šiukšliadėžes, stendus / nuorodas), vaizdo stebėjimo sistemą. Įrengti ir sutvarkyti želdinius, nutiesti inžinerinius tinklus (elektros linijas, lietaus nuotekų tinklus).

Projektas skaidomas į keturis etapus:

* I etapas – centrinės turgaus aikštės sutvarkymas;
* II etapas – teritorijai priklausančių gatvių (Šaltkalvių, Aukštoji, Skerdėjų), kelių, takų ir infrastruktūros sutvarkymas;
* III etapas – šiaurės rytinėje nagrinėjamos teritorijos pusėje esančio lauko prekybos paviljono sutvarkymas;
* IV etapas – Turgaus aikštės prieigų (Bružės g. ir Turgaus aikštės tęsinio (nuo Turgaus a. 21 namo iki Pilies g.)) sutvarkymas.

Įgyvendinus Projektą, bus sudarytos geresnės sąlygos Klaipėdos gyventojų laisvalaikiui ir poilsiui centrinėje miesto dalyje, bus pagerintos susisiekimo galimybės bei sudarytos patrauklesnės sąlygos verslo vystymui ar fizinių asmenų komercinei veiklai, o viešoje erdvėje išaugę gyventojų srautai sudarys palankias prielaidas verslo plėtrai.

**4. Sprendimo projekto rengimo metu gauti specialistų vertinimai.**

Sprendimo projektas derintas su Dokumentų valdymo specialistu, Investicijų ir ekonomikos, Finansų ir turto, Urbanistinės plėtros bei Miesto ūkio departamentų direktoriais, Teisės skyriaus specialistu, Klaipėdos miesto savivaldybės mero pavaduotoju.

**5. Išlaidų sąmatos, skaičiavimai, reikalingi pagrindimai ir paaiškinimai.**

I, II ir III etapai finansuojami ES, valstybės biudžeto (toliau – VB) ir savivaldybės biudžeto (toliau – SB) lėšomis, o IV etapas – SB lėšomis.

**I, II ir III etapų preliminari vertė** – 3 052 711,16 Eur, iš jų: planuojama ES lėšų suma – 2 463 741,03 Eur, valstybės biudžeto (toliau – VB) lėšos – 217 388,91 Eur, Klaipėdos miesto savivaldybės biudžeto (toliau – SB) lėšos – 371 581,22 Eur. **IV etapo preliminari vertė** – 253 592,30 Eur.

**Bendra preliminari Projekto vertė** – 3 306 303,46 Eur, iš jų: planuojama ES lėšų suma – 2 463 741,03 Eur, valstybės biudžeto (toliau – VB) lėšos – 217 388,91 Eur, Klaipėdos miesto savivaldybės biudžeto (toliau – SB) lėšos – 625 173,52 Eur.

**6. Lėšų poreikis sprendimo įgyvendinimui.**

Sprendimo įgyvendinimui Klaipėdos miesto savivaldybei reikės prisidėti ne mažiau kaip 625 173,52 Eur.

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma.

Teigiamos pasekmės:

* Sutvarkyta apie 8 284 kv. m. atviros miesto erdvės: Turgaus aikštė, Šaltkalvių g., Aukštoji g., Skerdėjų g. bei prekybos paviljonas (Projekto dalis, kuriai skiriamos ES, VB ir SB lėšos);
* Sutvarkyta apie 1 090 kv. m. atviros miesto erdvės: Bružės g. ir Turgaus a. tęsinys (Projekto dalis, kuriai skiriamos tik SB lėšos).

Projektų skyriaus vedėja Elona Jurkevičienė